**Likumprojekta “Grozījumi Publiskas personas mantas atsavināšanas likumā” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Kopsavilkums nav aizpildāms saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1punktu. Likumprojekts stājas spēkā nākamajā dienā pēc tā izsludināšanas. |

|  |
| --- |
| **I. Tiesību akta projekta izstrādes nepieciešamība**  |
| 1. | Pamatojums | Ministru kabineta 2018. gada 8. maija sēdes protokollēmuma (Nr.23, 21.§) 1. punkts paredz *atbalstīt konceptuālajā ziņojumā “Problēmjautājumi saistībā ar atbalsta mehānismu pieejamību pašvaldībām uzņēmējdarbības sekmēšanai savā teritorijā un kooperācijas intensificēšanai, to iespējamie risinājumi” (turpmāk – konceptuālais ziņojums) ietverto A3 risinājuma variantu un B3 risinājuma variantu. Vides aizsardzības un reģionālās attīstības ministrijai (turpmāk – VARAM) sadarbībā ar Finanšu ministriju (turpmāk – FM), Ekonomikas ministriju (turpmāk – EM) un Tieslietu ministriju (turpmāk – TM) sagatavot un vides aizsardzības un reģionālās attīstības ministram līdz 2019. gada 1. aprīlim iesniegt Ministru kabinetā konceptuālā ziņojuma A3 un B3 risinājumu ieviešanai nepieciešamos normatīvo aktu projektus, tai skaitā par grozījumu izdarīšanu Publiskas personas mantas atsavināšanas likumā.***Konceptuālajā ziņojumā iekļautais** **A3 risinājuma variants: Pašvaldības nekustamā īpašuma atsavināšana nomnieka (komersanta) vajadzībām (turpmāk – A3 risinājums).** Līdz šim nav noteikts tiesiskais regulējums, kas paredzētu kārtību, kādā nomnieks (komersants) nomas līguma ar izpirkuma tiesībām ietvaros varētu ierosināt pašvaldības nekustamā īpašuma (nomas objekta) atsavināšanu, lai pēc nomas līguma darbības beigām varētu iegādāties attiecīgo nekustamo īpašumu. Pašvaldības nekustamais īpašums likumprojekta “Grozījumi Publiskas personas mantas atsavināšanas likumā” (turpmāk – likumprojekts) izpratnē ir pašvaldības īpašumā esošās ēkas un zeme.Publiskas personas mantas atsavināšanas likuma (turpmāk – likums) 4. panta ceturtajā daļā ir noteikti atsevišķi gadījumi publiskas personas nekustamās mantas atsavināšanai, taču noteiktie gadījumi nomniekam (komersantam) nedod iespēju ierosināt pašvaldības nekustamā īpašuma (nomas objekta) atsavināšanu, kā rezultātā nomnieks (komersants) varētu iegādāties īpašumā nomāto objektu. Jau šobrīd ir veiktas izmaiņas kārtībai, kādā pašvaldības var iznomāt tām piederošo lauksaimniecības zemi – atbilstoši likuma “Par zemes privatizāciju lauku apvidos” 36. 1 pantam, pašvaldība var nodot nomā lauksaimniecības zemi ar izpirkuma tiesībām. Ņemot vērā, ka šāda pieeja ir atbalstīta lauksaimniecības nozarei, būtu nepieciešams nodrošināt līdzīgas iespējas arī citām nozarēm. **Konceptuālajā ziņojumā iekļautais B3 risinājuma variants: Atbalsts samazinātas pārdošanas cenas veidā pašvaldības nekustamā īpašuma (nomas objekta) iegādei (turpmāk – B3 risinājums).** Līdz šim nav noteikts tiesiskais regulējums, kas paredzētu atbalstu jeb atvieglojumus pašvaldības nekustamā īpašuma iegādei tam nomniekam (komersantam), kas nomas līguma ar izpirkuma tiesībām darbības laikā ir veicis apjomīgus finanšu līdzekļu ieguldījumus nomas objektā. Tāpēc nomniekiem (komersantiem) tiks piedāvāta iespēja iegādāties nekustamo īpašumu (nomāto objektu) par samazinātu pārdošanas cenu, kas nozīmē, ka pašvaldībai ir tiesības samazināt konkrētā nomas objekta pārdošanas cenu atbilstoši nomnieka (komersanta) veiktajiem finanšu ieguldījumiem. No īpašuma pārdošanas cenas tiks atskaitīti nomnieka veiktie finanšu ieguldījumi, kas radīti nomas līguma laikā, ievērojot Latvijas Republikas [Civillikumā](https://likumi.lv/ta/id/225418-civillikums) minētos nosacījumus par nepieciešamo un derīgo izdevumu atlīdzināšanu.Vienlaicīgi samazinātā pārdošanas cena būs noteikta nevis izsoles ceļā, bet pēc neatkarīga vērtētāja novērtējuma.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumprojekts paredz noteikt jaunus atbalsta mehānismus pašvaldībām uzņēmējdarbības sekmēšanai savā teritorijā.**Par likumprojekta 1. pantu:**Likuma 3. panta pirmā daļa ir papildināta ar 7. punktu, kas noteic, ka publiskas personas nekustamo un kustamo mantu (šajā gadījumā pašvaldības nekustamo īpašumu) var atsavināt samazinātas pārdošanas cenas veidā un to var ierosināt nomnieks (komersants), kas atbilst konceptuālā ziņojuma A3 risinājumam. Attiecīgi likums ir papildināts ar IV 1 nodaļu “Samazināta pārdošanas cena”, kas paskaidro jaunā atsavināšanas veida ieviešanas būtību. Vienlaicīgi likuma IV 1 nodaļā “Samazināta pārdošanas cena” ir noteikts deleģējums Ministru kabinetam izstrādāt nomas līguma ar izpirkuma tiesībām nosacījumus un tā noslēgšanas un izbeigšanas kārtību, nekustamā īpašuma (nomas objekta) samazinātas pārdošanas cenas noteikšanas metodiku un nekustamā īpašuma (nomas objekta) pārdošanas kārtību.**Par likumprojekta 2. pantu:**Likuma 4. panta ceturtā daļa ir papildināta ar 10. punktu, kas noteic, ka publiskas personas nekustamā īpašuma atsavināšanu var ierosināt arī nomnieks (komersants), ar kuru pašvaldība ir noslēgusi nomas līgumu ar izpirkuma tiesībām. Attiecībā uz likumā lietoto terminu *“atsavināšanas ierosinājums”*, likuma 1. panta 12. punkts paliek nemainīgs, un tas attiecas arī uz nomnieka (komersanta) atsavināšanas ierosinājumu.Savukārt likuma 4. panta piektajā daļā ir noteikts, ka Ministru kabinets izdod noteikumus, kuros paredz kārtību, kādā šā panta ceturtajā daļā minētās personas iesniedz atsavināšanas ierosinājumu, kā arī kārtību, kādā tiek izskatīti saņemtie atsavināšanas ierosinājumi, pieņemts lēmums par publiskas personas mantas nodošanu atsavināšanai vai ierosinājuma noraidīšanu, un kārtību, kādā tiek atcelts lēmums par nodošanu atsavināšanai. Ņemot vērā, ka minētie Ministru kabineta noteikumi attiecas uz visām likuma 4. panta ceturtajā daļā minētajām personām, tajā skaitā likumprojektā ietvertajiem nomniekiem (komersantiem), tiks izstrādāts Ministru kabineta noteikumu projekts “Grozījumi Ministru kabineta 2011. gada 1. februāra noteikumos Nr.109 “Kārtība, kādā atsavināma publiskas personas manta”, paredzot kārtību, kādā minētie nomnieki (komersanti) pašvaldībā iesniedz atsavināšanas ierosinājumu, kā arī kārtību, kādā pašvaldībā tiek izskatīti saņemtie atsavināšanas ierosinājumi, pieņemts lēmums par publiskas personas mantas nodošanu atsavināšanai vai ierosinājuma noraidīšanu, un kārtību, kādā pašvaldībā tiek atcelts lēmums par nodošanu atsavināšanai. **Par likumprojekta 3. pantu:**Likums ir papildināts ar IV 1 nodaļu “Samazināta pārdošanas cena”, ietverot vispārīgus nosacījumus nekustamā īpašuma (nomas objekta) pārdošanai ar samazinātu pārdošanas cenu un Ministru kabinetam nosakot deleģējumu izstrādāt nomas līguma ar izpirkuma tiesībām nosacījumus un tā noslēgšanas un izbeigšanas kārtību, nekustamā īpašuma (nomas objekta) samazinātas pārdošanas cenas noteikšanas metodiku un nekustamā īpašuma (nomas objekta) pārdošanas kārtību, kas atbilst konceptuālā ziņojuma B3 risinājumam. Tiek paredzēts, ka nomnieks (komersants) nomas līguma ar izpirkuma tiesībām ierosina pašvaldības nekustamā īpašuma atsavināšanu, iesniedzot atsavināšanas ierosinājumu konkrētajā pašvaldībā. Nomniekam (komersantam) ir tiesības iegādāties nekustamo īpašumu (nomas objektu) par samazinātu pārdošanas cenu, kas nav noteikta izsoles ceļā, bet pēc neatkarīga vērtētāja novērtējuma. Savukārt pašvaldībai ir tiesības atsavināt nekustamo īpašumu par samazinātu pārdošanas cenu, ņemot vērā nomnieka (komersanta) veiktos finanšu ieguldījumus, t.i., no nekustamā īpašuma (nomātā objekta) pārdošanas cenas atskaitot nomnieka veiktos finanšu ieguldījumus.Iegūt īpašumā nekustamo īpašumu (nomas objektu) nomnieks (komersants) ir tiesīgs vienu reizi. Nozares, kurās nevarēs saņemt atlaidi nekustamā īpašuma pārdošanas cenai tiks noteiktas Ministru kabineta noteikumu projektā “Noteikumi par pašvaldības nekustamā īpašumā nomu ar izpirkuma tiesībām”, piemēram, tirdzniecības nozarē (NACE 2. red. G sadaļa “Vairumtirdzniecība un mazumtirdzniecība; automobiļu un motociklu remonts”, izņemot grupu 45.2 “Automobiļu apkope un remonts”), finanšu starpniecības nozarē (NACE 2. red. K sadaļa “Finanšu un apdrošināšanas darbības”), komercpakalpojumu nozarē (NACE 2. red. L sadaļa “Operācijas ar nekustamo īpašumu” un 77. nodaļa “Iznomāšana un ekspluatācijas līzings”) un azartspēļu nozarē (NACE 2.red. R sadaļas “Māksla, izklaide un atpūta” 92. nodaļa “Azartspēles un derības”).  |
| 3. | Projekta izstrādē iesaistītās institūcijas un publiskās personas kapitālsabiedrības | FM, EM, TM, pašvaldības.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības, potenciālie un esošie nomnieki (komersanti), kas izmantotu pašvaldību atbalstu uzņēmējdarbības sekmēšanā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme uz tautsaimniecību būs pozitīva, jo nomnieki (komersanti) pašvaldības teritorijā varēs attīstīt savu saimniecisko darbību, radīt jaunas darba vietas un papildu nodokļu ieņēmumus pašvaldības un valsts budžetā.Administratīvais slogs palielināsies pašvaldībām, kas atsavinās nekustamo īpašumu nomniekiem (komersantiem), un nomniekiem (komersantiem), kuri to iegādāsies. Nomniekiem (komersantiem), kuri vēlēsies iegādāties pašvaldības piedāvāto nekustamo īpašumu, būs jāiesniedz pašvaldībā iesniegums. Pašvaldībām būs jāievieš nomas un pārdošanas līgumu reģistrs (to ievieš tādā formātā, kādā pašvaldība uzskata par nepieciešamu, pieņemama arī līgumu reģistrācijas žurnāla ieviešana vienkāršā pierakstu sistēmas veidā). Līdz ar to var uzskatīt, ka šajā gadījumā administratīvais slogs pašvaldībām nepalielināsies.  |
| 3. | Administratīvo izmaksu monetārs novērtējums | Projekts šo jomu neskar.  |
| 4.  | Atbilstības izmaksu monetārs novērtējums | Projekts šo jomu neskar.  |
| 5. | Cita informācija | Nav.  |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Līdz 2019. gada 1. aprīlim Ministru kabinetā tiks iesniegts izskatīšanai:1. Ministru kabineta noteikumu projekts “Grozījumi Ministru kabineta 2011. gada 1. februāra noteikumos Nr.109 “Kārtība, kādā atsavināma publiskas personas manta”, paredzot kārtību, kādā Publiskas personas mantas atsavināšanas likuma 4. panta ceturtās daļas 10. punktā minētie nomnieki (komersanti) pašvaldībā iesniedz atsavināšanas ierosinājumu, kā arī kārtību, kādā pašvaldībā tiek izskatīti saņemtie atsavināšanas ierosinājumi, pieņemts lēmums par publiskas personas mantas nodošanu atsavināšanai vai ierosinājuma noraidīšanu, un kārtību, kādā pašvaldībā tiek atcelts lēmums par nodošanu atsavināšanai;
2. Ministru kabineta noteikumu projekts “Noteikumi par pašvaldības nekustamā īpašuma nomu ar izpirkuma tiesībām”.
 |
| 2. | Atbildīgā institūcija | VARAM, FM, EM, TM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Likumprojekts un tā anotācija 2018. gada 3. decembrī publicēti VARAM tīmekļvietnes ([www.varam.gov.lv](http://www.varam.gov.lv)) sadaļā “Sabiedrības līdzdalība” un Valsts kancelejas tīmekļvietnē ([www.mk.gov.lv](http://www.mk.gov.lv)) sadaļā “Sabiedrības līdzdalība”, dodot iespēju sabiedrības pārstāvjiem sniegt viedokļus. Termiņš viedokļu sniegšanai – 2018. gada 17. decembris. |
| 3. | Sabiedrības līdzdalības rezultāti | Sabiedrības līdzdalības ietvaros viedokļi, tostarp, iebildumi un priekšlikumi nav saņemti.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības, potenciālie un esošie komersanti, kas izmantotu pašvaldību atbalstu uzņēmējdarbības sekmēšanā.  |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav.  |

Vides aizsardzības un

reģionālās attīstības ministrs Kaspars Gerhards

Kamoliņa, 66016763

maija.kamolina@varam.gov.lv